**EL PES DE LA CORONA DAMUNT DEL MAGNÀNIM TRON**

Com havia fet ordenar la meva mare, la sempiterna reina, el seu hereu havia de saber què era governar, havia de saber el pes de la més regia de les corones i què volia dir ostentar el títol que estava a punt de rebre.

Vaig entrar al Saló del Tron amb passes fermes i decidides cap a la cadira que havien instal·lat al bell mig de la més sumptuosa de les sales de Buckingham. Darrere meu, amb un breu grinyol, però que va ressonar fortament, uns guàrdies amb vestimenta de gala van tancar les gruixudes portes que guardaven la cambra.

Havia entrat incomptables vegades allà, ni tan sols recordava la primera vegada, segurament, en braços de la difunta reina, la més duradora de totes. A mesura que vaig anar creixent, admirava els quadres dels que anteriorment havien escalfat la cadira a la qual, en aquells temps, s’havia assegut la meva magnànima mare. Ella era capaç de, aixecant un sol dit, retransmetre les seves paraules arreu del país, per a la cadena que fos, a través del mitjà que fos, tot i que sempre tenia una certa predilecció per la BBC. Jo seria capaç de tenir aquell poder?

Ja ajagut en aquella simple cadira de plàstic, vaig alçar la vista en aquella fosca, gran sala. Al meu davant, vaig divisar l’anomenada cadira, el tron reial, el qual, després de vuit dècades i dos anys plens de terbolins, havia canviat de propietari. Desenes de reis, dignes i no, havien reposat damunt d’aquelles quatre potes, canviant el món, canviant la seva realitat, intentant canviar-ho tot, sovint, sent fidels al seu capritx, sent injustos.

Una església s’havia fracturat amb la presència d’aquell tron, i una altra havia nascut per viure durant anys i panys. Centenars de guerres s’havien dirigit des de l’altura d’aquell seient, ple de confortables coixins, reformes, contrareformes, lleis, assassinats, traïcions... aquell tron estava tacat de sang i tinta. Seria jo capaç de posar-hi la tinta necessària per merèixer el respecte dels meus súbdits?

Em vaig aixecar i, seguint la catifa vermella que els servents de palau havien deixat llesta perquè pogués rebre, al cap d’unes hores, el nou rei del Regne Unit, després de més de tres quarts de segle.

Mentre caminava, em vaig adonar que no estava sol, que en aquella sala mai ningú havia pogut estar sol.

Em vaig girar instintivament i vaig comprovar la meva hipòtesi: la Reina Victòria m’estava mirant fixament. Girada de costat i amb aquell nas aguilenc que havia marcat tota una època, a la segona reina més longeva que el regne mai havia tingut, se li escapava el riure per sota el nas en mirar-me. La seva corona, els seus vestits, fins i tot el guant blanc brodat que sostenia en les seves mans, i al qual, el pintor, no havia dedicat massa temps, em miraven amb superioritat, expressant que jo no era benemèrit de l’honor que estava a punt de rebre.

Llavors em vaig aturar, vaig desviar la mirada, intentant delir el riure que cada vegada creia sentir més fort. Però, en girar la cara, la mirada penetrant de Jordi V em petrificà durant uns instants i féu sentir un calfred que sacsejà tot el meu cos. Home de guerra, home de victòries, home de canvis, home d’honors, rei de glòria. La desídia amb la qual em mirava el meu rebesavi féu que les meves passes es desviessin de la impecable catifa vermella i comencessin a moure’s traçant un camí indeterminat ple de esses. Vaig girar-me un últim cop per observar amb aflicció la mirada de Jordi V, i vaig observar com havia girat la mirada. Ja no em mirava a mi, la seva mirada m’ometia, no existia per a ell, em traspassava. El rei mirava al tron, i no al seu nou propietari. Definitivament, ja no em considerava un igual.

Ja arribant al més magne dels trons, vaig advertir la presència d’un nou retrat, el qual no recordava. Vaig mirar-lo i hi vaig reconèixer el rostre de la meva difunta mare.

En la guerra, en la pau, en la bonança i en la crisi, ella s’havia mantingut ferma, hieràtica als canvis, però pròspera i eficaç en resoldre i esquivar tota mena d’obstacles. En un món on les monarquies queien com les mosques, al Regne Unit havia estat impensable plantejar-se la idea d’un Estat sense la Isabel II com a màxima exponent. Però ara que no hi era, seria acceptat en Carles III d’Anglaterra? Podria continuar mantenint la corona al lloc que li pertocava?

No.

Vaig córrer cap als peus del quadre, on em vaig agenollar i vaig començar a plorar desconsoladament, com si aquella nit, en la qual em trobava immers, no tingués dia que marqués la seva fi. Una separació, un regne partidari de concedir el tron al meu fill, i no a l’etern *príncep de Gales...*

De sobte, vaig sentir que algú cridava el meu nom. Era la meva mare. Vaig alçar el cap i vaig veure que Isabel II em mirava. Vaig identificar vergonya en el seu rostre, una imatge que va fer augmentar el meu desconsol, i afligit, no parí de deplorar la marxa de la meva mare i de la meva evident incapacitat de governar, de resistir el pes de la corona damunt del magnànim tron.

Dos guàrdies van obrir les portes en sentir els meus crits de desconhort. La sala es va il·luminar i jo sabia el que havia de fer.

Amb un ràpid moviment, vaig córrer una cortina i vaig obrir la finestra que tenia més a prop. Vaig pujar damunt del marc d’aquesta i vaig mirar per última vegada la meva mare.

<<Ara et podré tornar a abraçar, ara donaré resposta a totes les meves pors>> i vaig saltar.

La resposta era, és i serà la mort.